Sosialemedia & kinders: Foto's kan gevaarlik wees - Jou Gesin | Solidariteit WêreldJou Gesin | Solidariteit Wêreld
Tuis › Artikels › Sosialemedia & kinders: Foto's kan gevaarlik wees
Sosialemedia & kinders: Foto's kan gevaarlik wees
Donderdag, Junie 22nd, 2017
Of jy dit nou lief het of haat, Facebook is 'n feit van die moderne lewe, en die aankoms van slimfone het die proses om jou status op te dateer, byna moeiteloos gemaak. Een implikasie is dat die meeste van ons baie minder nadink oor wat ons aanlyn pos as in die dae toe ons eers by die huis moes kom en ons rekenaars aanskakel voordat ons die wêreld kon vertel waarmee ons besig was.
Nou en dan maak ons foute en pos 'n foto wat ons verleë laat of 'n kwaai kommentaar, maar ons is toestemmende volwassenes en staan pa vir ons foute. Deur op sosiale netwerkwerwe in te teken stem ons ook bewustelik in dat hulle ons persoonlike data tot 'n sekere mate kan gebruik. Maar geld dit ook vir ons kinders?
Die meeste mense wat 'n verhouding met 'n kind het, sal al op een of ander stadium iets oor daardie kind op Facebook, Instagram of Twitter geplaas het. Maar is dit veilig, of selfs eties, om iets oor iemand te publiseer wat nie sy of haar toestemming kan gee nie? En namate die besigheidsmodelle van sosiale netwerkwerwe verander en digitale tegnologie ontwikkel, kan hierdie onskuldige kiekies eendag terugkom om ons kinders te teister wanneer hulle dit die minste verwag?
"Elke keer dat jy iets oor jou kind op sosiale media pos, help jy om vir hulle 'n data-ryke, blywende en potensieel problematiese aanlynprofiel te skep," sê skrywer en wetenskap-joernalis Linda Geddes. "Sommige kundiges maan dat ons versigtiger moet optree."
Soos Sonia Livingstone, professor in sosiale sielkunde aan Londen se Skool van Ekonomie, sê, die aard van wat gepos word, is belangrik: "Ek dink ons moet begin by die kwessie van koste – as jy 'n foto van jou kind in die bad plaas, of tydens 'n vloermoer, mag dit jou in die toekoms duur te staan kom. Dit is nie noodwendig alle foto's nie, maar sekere foto's is problematies."
Terwyl owerhede nie onnodige paniek wil saai nie, het hulle besorgdheid onderstreep met betrekking tot aanlyn foto's van kinders. Hierdie kommer sluit in foto's waarvan die oorspronklike doel verander is vir onvanpaste of onwettige gebruik, identiteitdiefstal, om verleentheid te skep, deur portuur geboelie te word, of digitale ontvoering.
Ouers is nie onbewus van hierdie moontlikhede nie. 'n Maart 2015 oorsig van 569 ouers van kinders vier jaar en jonger, wat by die C.S. Mott Kinderhospitaal by die Universiteit van Michigan uitgevoer is, het bevind dat 68% van respondente bekommerd was oor hulle kind se aanlyn privaatheid en 67% was bekommerd dat hulle kinders se foto's gedeel sou word – 'n kommer gegrond op realiteit.
Byvoorbeeld, 'n oorsig van 'n aanlyn kinderpornografie-webwerf waarop 'n Australiese regeringsbeampte beslag gelê het, het bevind dat 'n beduidende hoeveelheid van die foto's aanvanklik deur ouers op webwerwe soos Facebook en Instagram gedeel is. Die foto's op sigself was meestal onskuldig – alledaagse tonele van kinders wat speel – maar hulle het gepaard gegaan met eksplisiete, onvanpaste kommentaar. Die Australiese beampte het geskat dat "ongeveer die helfte" van die 45 miljoen foto's "waarskynlik direk van sosiale media afgetrek is".
Geddes, L. 2014. "Does sharing photos of your children on Facebook put them at risk?". The Guardian, https://www.theguardian.com/technology/2014/sep/21/children-privacy-online-facebook-photos
Haelle, T. 2016. "Do Parents Invade Children's Privacy When They Post Photos Online?", NPR.org, http://www.npr.org/sections/health-shots/2016/10/28/499595298/do-parents-invade-childrens-privacy-when-they-post-photos-online